TTCL ราคาลงแรงแต่พื้นฐานไม่เปลี่ยนแนะซื้อเป้าสูง 25.15 บาท
TTCL ราคาลงแรงแต่พื้นฐานไม่เปลี่ยนแนะซื้อเป้าสูง 25.15 บาท
15 มี.ค. 2560

บล.เอเซีย พลัส ระบุในบทวิเคราะห์วันนี้ (15 มี.ค.) ว่า ราคาหุ้นบริษัท ทีทีซีแอล จำกัด (มหาชน) หรือ TTCL ร่วงลง 15% ช่วง 1 สัปดาห์ที่ผ่านมา จากการตรวจสอบพบรายงานการขายหุ้น จำนวน 28 ล้านหุ้น จาก ToYo Enginering Corp (TEC) ซึ่งเป็นผู้ถือหุ้นอันดับ 1 ของ TTCL ในวันที่ 7 มี.ค.60 ซึ่งน่าจะเป็นการขายหุ้นเพื่อแก้ไขปัญหาการเงินภายในของ TEC ที่งวด 9M59/60 (เม.ย.-ธ.ค.59) มีผลขาดทุนสุทธิ 933 ล้านเยน ขณะที่การคาดการณ์ผลประกอบการปี 2559 (เม.ย. 59-มี.ค. 60) จากข้อมูลใน Website ของ TEC ระบุไว้ว่าจะมีกำไร 0 เยน โดยการขายหุ้นครั้งนี้ TEC จะมีกำไรเกิดขึ้น 1.3 พันล้านเยน หรือประมาณ 400 ล้านบาท และจะมีสัดส่วนการถือหุ้นใน TTCL ลดลงจาก 15% เหลือ 10% โดย TEC ยังคงยืนยันความสัมพันธ์ทางธุรกิจกับ TTCL ที่ไม่ได้เปลี่ยนแปลงไปจากเดิม
ธุรกิจรับเหมาก่อสร้างด้านวิศวกรรม (EPC) ปีนี้น่าจะดีขึ้นกว่าปีที่ผ่านมา โดย TTCL ตั้งเป้ารับงานใหม่ 700-800 ล้านเหรียญฯ จากปีก่อนที่ไม่ได้มีการเซ็นสัญญางานใหม่เข้ามาเลย ส่งผลให้ Backlog ปัจจุบันลดลงเหลือเพียง 1.6-1.7 หมื่นล้านบาท ซึ่งจะส่งผลต่อรายได้ธุรกิจ EPC ในช่วง 1H60 ให้ปรับตัวลงเมื่อเทียบกับ 1H59 อย่างไรก็ตาม รายได้จากธุรกิจโรงไฟฟ้า Ahlone ที่ดีขึ้น เทียบกับปีก่อนที่โรงไฟฟ้าดังกล่าวประสบอุบัติเหตุ Turbine ขัดข้อง จะเข้ามาช่วยชดเชยทำให้กำไรไม่ได้ปรับตัวลงมาก
ความล่าช้าในการอนุมัติโครงการโรงไฟฟ้าถ่านหิน 1,280 MW ในเมียนมาร์ ทำให้แผนระดมทุนด้วยการนำบริษัท TTPHD (TTCL ถือหุ้น 70%) เข้าจดทะเบียนในตลาดหุ้นสิงคโปร์ปลายปีนี้ มีโอกาสเปลี่ยนแปลงไปจากเดิม โดย TTCL อยู่ระหว่างสร้าง Portfolio ใหม่ ด้วยการรวมโรงไฟฟ้า Ahlone 120MW โรงไฟฟ้าโซลาร์ในประเทศ 2 แห่ง 9MW และโรงไฟฟ้าโซลาร์ในญี่ปุ่นทั้งที่อยู่ระหว่างก่อสร้าง 20MW และการทำ  M&amp;A เพิ่มเติมในอนาคต ซึ่งอาจเลือกเข้าจดทะเบียนในตลาดหุ้นไทยแทน
ฝ่ายวิจัยคงประมาณการกำไรสุทธิปีนี้ 457 ล้านบาท เพิ่มขึ้น 14%YoY และประเมิน FV วิธี SOTP จะให้ราคาเหมาะสม 25.15 บาท Upside 51% แม้ตัดมูลค่าโรงไฟฟ้าถ่านหิน 1,280 MW ออกไปโดยยึดหลักอนุรักษ์นิยมที่สุด ก็ยังให้ FV อยู่ที่ 20.03 บาท มี Upside 20.5% คงคำแนะนำ ซื้อ